USA autofirma Tesla tegevjuht Elon Musk teatas reedel, et ettevõte siiski börsilt ei lahku, olles varasemalt tõstatanud spekulatsiooni, et ta plaanib ettevõtte börsilt ära viia.

Musk kohtus neljapäeval Tesla nõukoguga ja andis neile teada, et parim variant on jätta Tesla börsile, millega nõukogu nõus oli, kirjutas Musk ettevõtte blogis.

Tema sõnul arutati küsimust ka aktsionäridega ja sellele andsid oma hinnangu Silver Lake, Goldman Sachs ja Morgan Stanley. "On ilmne, et enamik Tesla aktsionäre usuvad, et meil on kasulikum olla börsifirma," kirjutas Musk.

"Kuigi enamik aktsionäre ütlesid, et nad jääksid Teslaga kui see börsilt lahkub, oli nende seisukoht põhimõtteliselt "palun ära tee seda"," lisas ta.

Augusti algul teatas tegevjuht Twitteris, et tahab Tesla börsilt ära viia, mille järel on selle aktsia langenud enam kui 20 protsenti.